
A nemesi cím jogos használatának nyomában - Nemességigazolások különös tekintettel a XVIII. századi eljárásokra

Kulcsszavak: armális; hamisítás; nemességigazolás; privilégium
„Légy tekintettel itt a köznemességre – írta Mária Terézia leányának, … Mária Krisztinának –, mások ezek, mint a többi országban; több egyéniség van közöttük, mint a mágnások között…” Miért is olyan különleges a magyar nemesség? Miben különbözik a többi ország nemességétől?
Kutatásom során a témával kapcsolatos tudományos irodalmat, történeti- és történettudományi, valamint levéltári forrásokat használva áttekintem a magyar nemesség kialakulását, történetét, kiváltságos köz- és magánjogi helyzetét. Bemutatom hogyan működött a nemesség elismertetése, megerősíttetése, illetve megújíttatása.
A nemesi címhez korábban megannyi privilégium kapcsolódott, ezért sokan próbálkoztak oklevél hamisítással – hamis pecsét használatával vagy a szöveg megváltoztatásával, rasura vagy interpoláció révén – illetve a férfiágon kihalt nemesi családok armálisának értékesítésével. Dolgozatomban vizsgálom a szükségessé váló nemesség igazolási eljárásokat elsősorban a XVIII. században, mint III. Károly „generalis nobilium investigatio”-ját és Mária Terézia által elrendelt nemességigazolási pereket. Jogeseteken keresztül bemutatom, hogy milyen formában történtek visszaélések a nemesi címekkel, valamint azt, hogy hogyan volt alkalmas például egy kút a nemesség igazolására.
Habár a nemesi családok képezték a magyar nemzet alapját, a magyar nemesség 1848-ban először a nemesi privilégiumait vesztette el, majd 1947-ben a címek és rangok viselésének lehetőségét is. Ennek ellenére mindig maradnak és napjainkban is vannak, akik nemesi mivoltukat hangsúlyozni, az őket megillető címeket viselni szeretnék.



